Aage Frandsen (SF), 1997-11-06:
Dette forslag indeholder jo mange dele og også inden for de enkelte dele mange enkeltelementer, og der kan være enkeltelementer, som vi ikke er tilhængere af, sådan som de er formuleret her, men ellers er det et forslag, som vi generelt er positive over for.
En række af de forslag, der ligger her, er synspunkter, vi selv har givet udtryk for tidligere, og også noget af det, vi selv har foreslået
tidligere.
Når det drejer sig om offentlighed i forvaltningen med hensyn til forskellige selskabsformer, hvori kommuner indgår, mener vi, at man som udgangspunkt må sige, at der skal være offentlighed.
Der kan så være nogle forskellige ting, som kommuner indgår i, hvor man af hensyn til anden lovgivning og af hensyn til konkurrence og sådan nogle ting måske ikke kan have den fulde offentlighed.
Men ellers mener jeg, det er vigtigt netop også i en tid, hvor man laver flere af den slags selskaber, at man får den samme offentlighed i forvaltningen, som man har i kommunalbestyrelserne.
Med hensyn til formålsparagraffen kan vi ikke være imod den, men man må nok også regne med, at selv om man har sådan en formålsparagraf, er det ikke den, der i sig selv rykker det, men det er en hensigtserklæring, ligesom der er i i forskellig anden lovgivning.
Med hensyn til nyvalg inden for valgperioden har vi diskuteret det i forhold til det forslag, som vi havde, og dér vil jeg også sige, at i forhold til det forslag her mener vi ikke, at de 10 pct. er det rigtige tal, for det giver mulighed for, at man hele tiden kan lave nyvalg, og det kan altså være et problem i relation til, at en beslutning normalt er truffet, når den er truffet.
Tilsynsråd foreslår man i højere grad skal være uafhængige, og man skal sikre en bestemt sammensætning, og det synes jeg egentlig er interessant at se på.
Vi har også selv den opfattelse, at de eksisterende tilsynsråd godt kan
diskuteres, idet de jo har en bestemt politisk sammensætning i forhold til det flertal, der er.
Derfor mener vi, det er rigtigst, som regeringen altså også er gået i gang med, at kigge på den slags spørgsmål.
Om det skal være den model, som Enhedslisten har foreslået, eller en anden, ved jeg ikke, men under alle omstændigheder mener vi, det er relevant at diskutere tilsynsrådenes sammensætning.
Med hensyn til ytringsfrihed kan man sige, at det er svært at være absolut.
Det er klart, at der er embedsmænd i ledende stillinger, som har en eller anden loyalitetsforpligtelse over for kommunalbestyrelsen, borgmesteren, men omvendt er det jo også klart, at folk, der er ansat i kommunen, har en placering som ganske almindelige borgere og derfor har ytringsfrihed og også, kan man sige, i nogle situationer en forpligtelse til at fortælle, at det, man nu er ved at lave, er helt gruelig galt.
Man kan sige, at i øjeblikket er der flydende grænser.
Jeg tror, mange ansatte i kommunerne en gang imellem er lidt utrygge ved, om de nu har lov til det, og jeg undrer mig også en gang imellem over, at nogle ytrer sig meget frit i én kommune, mens man i en anden kommune ser, at der ytrer de sig overhovedet ikke, og det må være, fordi der er forskellige måder at tackle det på i de pågældende kommuner.
Det er nok meget et spørgsmål om, hvem der er borgmester.
Det er jo ikke alle borgmestre, der er lige demokratisk indstillet sådan fra naturens side, men så er der nogle, der kan blive tvunget til det. Med hensyn til at arbejdsbetingelserne for kommunalbestyrelser skulle gøres bedre, opfatter jeg forslaget sådan, at det skal være på samme måde, som vi har i Folketinget.
Vi har Folketinget som en institution, der kan hjælpe os, og vi har også som grupper mulighed for at få hjælp, som er vores egen, og man kan sige, at hvis vi har brug for det herinde, kan jeg da levende forestille mig, at det har man sandelig også som kommunalbestyrelsesmedlem.
Jeg vil sige, at en række partier og grupper jo allerede har sådan nogle, men de er bare ulønnede, idet det er nogle, der arbejder i deres fritid.
Selvfølgelig er det også vigtigt, at man bygger på frivillig arbejdskraft, og at ikke alt skal lønnes, men når vi har et behov her, har mange kommunalbestyrelser også et behov; specielt de små grupper har et stort behov, for der er det jo en enkelt person, der skal trække det hele.
Åbenhed om kommunalbestyrelsens arbejde er vi principielt tilhængere af.
Der kan være undtagelser, ligesom der kan være det i andre henseender, men ellers må der være nogle principper, der gælder, og så kan man inden for kommunalbestyrelsens rammer træffe nogle konkrete beslutninger.
Igen er altså forskelligheden meget stor, og man må også regne med, at der altså er nogle kommunalbestyrelser, som ikke mindst tidligere havde svært ved at forstå, at det, de traf beslutning om, også vedrørte andre end lige netop dem selv.
Det er ikke alle kommunalbestyrelser, der har den demokratiske tilgang til det.
Endelig det sidste forslag: Det kan vi varmt støtte, og hvis ikke Enhedslisten får andet med hjem i dag, tyder det på, at punkt otte kan gennemføres med en hensigtserklæring i betænkningsform i udvalget.